Farisiyawa si hali nyai,
Yeso ma wis ti fe i ro ames yis masus batisma hyang si ɓin i Jwon.
(Ai a Yeso yis masti batismai ti haisus kwa,
a fe i ro ames.)
Myan ima Deembai wis shangi nyai Farisiyawa si hali,
unai hon Judya humuskyel ta Galili.
Tyos hai kpang ɓa u sata Samarya.
Unai ru ta nin ashwai ta Samarya ima si lai i Saikar,
ta nggas ti kyel ima ai Jakop fa al ames Josep hweer.
Hum i ham manggyongi i Jakop mata kyeli.
Myan ima kyel ti han Yeso ti ɗa'at,
unai tyos amun ta foi humi.
Aɗeng mai fur asai ren.
Unai mbor nin al ti Samarya ti wa nang ti ham,
unai Yeso nyut,
“Fashina ham ta ɓa i wo.”
(Som koltifai ames ai si lang ta wii i ashwai ɓa si juwil cwa.)
Unai moti Samarya ti lak Yesoi ti ni,
“Ami kin ha maɗufal i Ju ha lul ti ham i woi na kyel amen,
yin mbor ti Samarya ya?”
(Ɓurti ɗama fwat som Ju hu Samarya kwa.)
Unai Yeso humut kyel ti findel ni,
“Naɗin shi shang mal i DeeƁwe,
hu maɗufal ima ma nyai shush,
‘Fashina ham i wo,’
naɗin shi yus wa fwali yis ma wa fashush ham i mupwet.”
Unai mbori ti nyus,
“A Dee,
hati ɗam i nang ti ham kwa humi kinggyong.
Ha wa wisti ham i mupwet aleya?
Ha ha ɓin deeminin Jakop ima hon nin hum i woti ham na,
yis haisus wo na hu fe ames hu sufat ames haa?”
Yeso humut kyel ti findel ta,
ni,
“Shak maɗufal ima wo ham mai ma wa muhum halti myaf hwak.
Shak maɗufal ima wo ham ima i fas ma wa muhum halti myaf kwa fweng.
Ham ima i fasi ma wa mute i ham,
yis ɓwirikya fati mupwet i myan hu myan.”
Unai mbori ti nyus,
“A Dee,
Faha na ham ani,
ɓurti ka i hum halti myaf kwa,
ɓurti kan i hum yes nang ti ham nanati kwa.”
Unai Yeso nyut,
“Ɓwish shi lai re amesh hu yes nanati akul.”
Unai ti humuskyel ti findel ta tini,
“I ti re kwa.”
Unai Yeso nyut,
“Shi lak mwawei,
ima shini shiti re kwa,
ɓurti mwawei ayis nai,
shi kunggo arya hara,
ima hu akul mwashi a re amesh kwa.
Aɗeng ima shi lak mwashi i mwawei!”
Unai mbori ti nyus,
“A Dee,
i ɗingi ha a mashit.
Hu Demukan i ɓele si fwal DeeƁwe nasi afung mai,
ɗak hun Ju hu ni a ta Yerushalima ɗat ka fwal DeeƁwe ta.”
Unai Yeso humut kyel ti findel ta ni,
“A mbor,
fashi mwawei,
si aɗeng ima i laki,
myan ma yes ima ɗufal si wa fwal ti Dee nasi afung mai,
hu i Yerushalima kwa.
Hun ɗufal i Samarya hu fwal ti aɗeng ima hu shangi kwa,
nin,
ni shang aɗeng ima ni fwali,
ɓurti abum yes ii ta kyel i som Ju.
Myan si yes,
u mai ti si yes,
ima som i fwal i mwawei si wa fwal ti Deembai saa ti Rin hu mwawei,
ɓurti a sin a musut i som i fwal i mwawei ima Deembai ma fari.
DeeƁwe a Rin,
som i fwalsus a kpang si fwalsus ta saa ti Rin hu mwawei.”
Unai mbori ti ni,
“I shangi Kristi ma yes ima si nitus a Kristi.
Na yes ma wa piris sikan ɗamam shak.”
Unai Yeso nyut,
“Yin ima i findel ti shish mai,
ayin ima ii yisyi.”
Tasi myan ima sin hai findel ndai,
unai fe i roi si hum kyel,
si shok na fwai ti ɗingsus yis findel hu mumbori,
ɗeng ames wis njeng ɓa u lul nyai,
“Ami shi ɓweti ya,”
ahun u lulu nyai,
“Ami kin ha findel ti yit ya?”
kwa.
Unai mbori ti hon ɗya amet ta kyeli ti wa ta wii i ashwai ti lak ɗufal ti ni,
“Yehun,
hu ɗing maɗufal ima lakun shak ɗamam ima i masi!
Ahun ayis mii Kristi ya?”
Unai ɗufal si rangya ta ashwai si ka' fisel wa kyel ames.
Saa ti andi,
fe i ro ames si nyus,
“Makofti shangi,
cwa ɗama.”
Unai nyus,
“I mati cwa nin ima i wa cwai,
ima hu shang ɗama ii hai kwa.”
Unai fe i ro amesi si lul ta ɗiyai nyai,
“Ahun ɗeng kolus cwa ya?”
Unai Yeso ni,
“Cwa amen ayis nai,
i mas aɗeng ima mata mulut i yis ima rohun,
i mbit ro ames.
I ni ahun hu ni,
‘Kat ture ɓaras ɓa myan i karat ti cwa u mas wa?’
I laksu ha' hun shit fit hu ɗing yangang ndere,
ti si nung,
si ndok karati.
Ma karati ma wisti mwat ames,
mwashi ma karat ti macwa i mupwet i myan hu myan,
ɓurti ɓa ma layi hu ma karati si pipel na mulut akul.
Na kyel mai,
laki nyai,
‘Ɗeng lai ɗeng karat’ a mwawei.
I ro hu ɓa hu karat aɗeng i ma wa' hu mas ro i hai.
Shini si mas rai,
ɗak hun hu cwai ti mwat i shum amesi.”
Ɗufal hyang ta ashwa ti Samarya,
si fa mwawei ɓurti findel ima mbori ti lak nyai,
“Lakun shak ɗamam ima i masi.”
Myan ima ɗufal i Samaryai si yes kyel i Yeso,
si fwalus ɓa u te ta akul hu sin,
unai mas mukon apil ta ashwai.
Ɗufal hyang si fa mwawei ɓurti findel i Yeso.
Unai ɗufal i Samaryai si lak mbori si ni,
“Mwashi ni fa mwawei a ɓurti aɗengi ma shi lak kek kwa,
a ɓurti nin hwak ni hali ti haisinin,
ni shangi awei nyai,
maɗufal mai a Mabum i naya.”